Leeu dalk geskuif ná vrou sterf | Maroela Media
Scott Simpson, woordvoerder van die Leeupark, het aan Maroela Media gesê 'n finale besluit is nog nie geneem nie, maar die leeu sal na alle waarskynlikheid na 'n ander perseel wat ook deur die Leeupark besit word, geskuif word. 'n Aantal leeus word by hierdie perseel aangehou, maar dit is nie oop vir die publiek nie.
Die vrou, 'n Amerikaner vermoedelik in haar twintigs, het Maandag saam met 'n onafhanklike toeroperateur in 'n motor deur die Leeupark gery. Die motor se vensters was oop en 'n leeuwyfie het by die venster aan die passasierskant ingespring en die vrou gebyt. 'n Ambulans is dadelik na die toneel geroep, maar die vrou is dood terwyl paramedici besig was om haar te behandel.
Die man wat saam met haar in die motor was, het ook beserings opgedoen in sy poging om die leeu van die vrou af te kry en is in die hospitaal opgeneem. "Sy beserings is beslis nie gering nie, maar ek sou dit nie as lewensbedreigend beskryf nie," het Simpson gesê. Hy het gesê die toeroperateur is nie aan die Leeupark verbonde nie, maar aan 'n ander instansie wat toeriste na die Leeupark bring.
"Ons sal beslis nie die leeu laat uitsit nie, aangesien die leeu nie vir die voorval geblameer kan word nie. Beide vensters van die motor was heeltemal oop en die leeu het munt geslaan uit die situasie. Dit is te vroeg om te sê wie se skuld dit was, maar as 'n voorkomingsmaatreël sal die leeu waarskynlik geskuif word."
Volgens Simpson was verteenwoordigers van die Amerikaanse konsulaat Maandagaand by die Leeupark en sal hulle die vrou se familie van haar dood in kennis stel. Dit is egter nie duidelik of die konsulaat haar naam sal bekendmaak nie. Die leeu is vir tyd en wyl saam met ander leeus in 'n kleiner kamp toegemaak terwyl die ondersoek aan die gang is.
Simpson het vroeër gesê besoekers aan die park word gewaarsku om hul vensters toe te hou wanneer hulle deur die leeukamp ry en waarskuwingskennisgewings is ook oral te sien.
Julle beter haar net skuif en NIE doodmaak nie…………………!!!!!!!!!!!!!!!!!
Ek was ook al by hierdie leeupark en onthou beslis die waarskuwings borde.
Hopenlik sal 'n geval soos hierdie mense se oë oopmaak en besef dit bly 'n wilde dier! Hulle jag en val aan indien hulle bedreig word.
Maar my hart gaan ook uit na almal betrokke, dit bly nog steeds 'n tragiese en skrikwekkende voorval.
Hoekom skuif, los die leeu in vrede uit, ek glo nie n toekomstige besoeker sal met n oop ruit na al die waarskuwing tekens en gevolge daar ingaan nie.
Ek kan nou nie dink waaroor die bohaai nie- los die leeu uit! Sy het niks verkeerd gedoen nie- Amerikaners altyd slim- as jy by die Grand Canyon gaan afspring gaan hulle beslis nie hom probeer toegooi nie!
Wag 'n bietjie dit is 'n TOEROPERATEUR wat hulle rondgeneem het – sy lisensie of di evan die firma vir wie hy werk, behoort weggeneem te word! Hy het sy kliënte se lewens in gevaar stel deur nie reëls na te kom en op waarskuwings ag slaan nie! Hy moes sorg dat vesnters toe is!Die Amerikaners is lief daarvoor om mense links en regs aan te kla, so as ek hy of sy firma is sal my broek bietjie begin bewe! Verder hoop ek nie hierdie "plek" waarheen die arme leeu geskuif is is 'n slagpale nie!